Երեխաները (պատմվածք)

«Երեխաները» (), Անտոն Պավլովիչ Չեխովի պատմվածքը` գրված 1886 թվականին։ Առաջին անգամ հրատարակվել է  1886 թվականի հունվարի 20-ին «Պետերբուրգյան թերթում» № 19 (Բեմահարթակ)  ենթավերնագրով և Ա. Չեխոնտե ստորագրություն-կեղծանունով։ Գրողի ստեղծագործության մարգարտահատիկներից մեկն է, ամանորյա պատմվածքի մեղմող դրամատիզմով հագեցած։

Սյուժե 
Պատմությունը իրենից ներկայացնում է  ուշ երեկոյան միայնակ մնացած և ծնողների բացակայությունից օգտվելով քնել չկամեցող ու լոտո խաղացող երեխաների վերաբերյալ դիտարկում-ուրվանկար։

Նկարագրություն 
Սյուժեի վերաբերյալ գրողի մտահղացումը հավանաբար  ծագել է Վոսկրեսենսկում  բնակավորված հրետանային մարտկոցի հրամանատար, գնդապետ Բ. Ի. Մաևսկու և նրա տնեցիների հետ հանդիպման ժամանակ։  Ինչպես մի անգամ գրել է Միխայիլ Չեխովը, «[գնդապետը] ուներ հիանալի երեխաներ` Անյան, Սոնյան և Ալյոշան, որոնց հետ բարեկամացել էր իմ եղբայր Անտոն Պավլովիչը և գրել նրանց մասին  «Երեխաները» պատմվածքում»։

Հրապարակումներ 
Անտոն Պավլովիչի կենդանության օրոք պատմվածքը մի քանի անգամ հրատարակվել է։ 
 «Պետերբուրգյան թերթ» հրատարակչությունում  1886 թվականի հունվարի 20-ին (առաջին  հրապարակում)։
 «Խայտաբղետ պատմվածքներ» ժողովածուում 1886 թվականին։
 Սուվորինի կողմից 1889-1895 թվականներին  հրապարակված «Երեխաներ» ժողովածուում։  
 Ա.  Ֆ. Մարքսի կողմից 1899-1901 թվականներին հրապարակված Ա. Պ. Չեխովի ստեղծագործությունների ժողովածուում։ 
Առաջին հրապարակումից հետո կատարված սրբագրումները եղել են աննշան։ Օրինակ,  «Խայտաբղետ պատմվածքներ» ժողովածուից հանվել է (Բեմահարթակ) ենթավերնագիրը։

Դեռևս Չեխովի կենդանության օրոք պատմվածքը թարգմանվել է բուլղարերեն, հունգարերեն, գերմաներեն, լեհերեն, ռումիներեն, սերբախորվաթերեն, սլովակերեն, ֆիններեն, չեխերեն և շվեդերեն։

Քննադատների կարծիքներ 
Մի շարք քննադատների կողմից պատմվածքն արժանացել է բավականին դրական գնահատականների։ Այսպես,  «Ռուսական հարստություն» գրական ամսագրի քննադատ Լեոնիդ Օբոլենսկին գրել է  «Պարոն Չեխովի մոտ  ապշեցուցիչ է ստացվում երեխաների և նրանց հոգեբանության նկարագրությունը»։ «Ռուսական միտք» ամսագրում, իր հոդվածներից մեկում  Վ. Ա. Գոլցևը հիշատակում է «Երեխաների»  մասին, գրելով, որ պատմվածքում  «նրբորեն են նկարագրվում երեխաների բնավորության գծերը»։  Լև Տոլստոյը նույնպես «Երեխաները» համարում էր Չեխովի հաջողված պատմվածքներից մեկը։

Տես նաև 
 Տղաները (պատմվածք)

Ծանոթագրություններ 

Անտոն Չեխովի ստեղծագործություններ
1886 պատմվածքներ
Պատմվածքներ